Klagte kom teen De Vos oor ‘kinderporno op Twitter’  Prof. Pierre de Vos. Foto: Twitter Daar sal niks van kom nie en hy sal voortgaan om AfriForum te kritiseer wanneer hy meen dit is gepas om dit te doen. Só het die Grondwetkenner prof. Pierre de Vos gereageer nadat AfriForum Jeug aangedui het dat hy besig is om ’n strafregtelike klag teen De Vos voor te berei nadat daar kinderpornografie op sy Twitter-profiel gedeel is. De Vos voer egter aan dat sy profiel verlede week gekaap is en dat die pornografiese materiaal toe gedeel is. ŉ Skermskoot word intussen wyd op sosiale media versprei wat wys dat ŉ pornografiese video, waarin ŉ jong seun glo te sien is, deur De Vos se profiel gedeel is. “Ek het die twiets uitgevee en my wagwoord verander. Maar AfriForum Jeug sê nou hy gaan ŉ kriminele klag teen my indien. Nie verbasend nie, gegewe die kritiek wat ek teen hul haatspraaksaak teen mnr. [Juluis] Malema gelewer het.” Die jeugorganisasie het gesê hy gaan klagte teen De Vos by die Suid-Afrikaanse Polisiediens (SAPD) indien in ooreenstemming met afdeling 19A(4) van die Strafreg (Seksuele Misdrywe en Verwante Aangeleenthede) Wysigingswet (32 van 2007), asook die bepaling teen die verspreiding van kinderpornografie in die Wet op Rolprente en Publikasies (65 van 1996, soos gewysig). “Dit gaan my verstand te bowe dat iemand hulself skuldig kan maak aan sulke gruweldade,” het René van der Vyver, woordvoerder vir AfriForum Jeug, gesê. “Wat nog meer is: dat dit op ’n openbare platform gedeel word, die skande probeer uitvee en skotvry daarmee wegkom. Dít terwyl mensehandel, wat direk verband hou met hierdie tipe seksuele misdryf, juis in Suid-Afrika ’n dreigende kwessie is.” AfriForum Jeug het ook ’n brief aan die Universiteit van Kaapstad (UK) gestuur om te eis dat daar dissiplinêre stappe teen De Vos, wat deel van die bestuur van die UK is, gedoen moet word. Die jeugorganisasie is van mening dat ’n persoon wat hom skuldig maak aan só ’n wandaad nie ’n posisie as ’n mentor van jong mense kan inneem nie. Die instelling behoort sterk op te tree teen sulke skandelike optrede deur een van sy verteenwoordigers. Die jeugorganisasie het De Vos by Twitter aangemeld vir die onvanpaste inhoud wat gedeel is. “Die feit dat die oorspronklike plasing op 9 Desember 2021 gemaak is dui daarop dat De Vos vir hierdie tipe inhoud moes gesoek het voordat hy die fout gemaak het om dit op sy profiel te deel. Ons kan nie toelaat dat hierdie voorval ongesiens verbygaan en die presedent skep dat dit aanvaarbaar is nie.”